Page:Ludus Coventriae (1841).djvu/133

 ''Holy Gost, the fadyr Godly with iij. bemys to the sone, and so entre alle thre to her bosom, and Mary seyth,''

Maria. A! now I ffele in my body be Parfyte God and parfyte man, Havyng alle schappe of chyldly carnalyté, Evyn al at onys thus God began.

Nott takynge ffyrst o membyr and sythe another, But parfyte childhod ȝe have anon; Of ȝour handmayden now ȝe have mad ȝour modyr, Withowte peyne in fflesche and bon. Thus conceyved nevyr woman non, That evyr was beynge in this lyff; O, myn hyest ffadyr, in ȝour trone, It is worthy ȝour son, now my son, have a prerogatyff.

I cannot telle what joy, what blysse, Now I fele in my body! Aungel Gabryel, I thank ȝow for thys, Most mekely recomende me to my faderes mercy. To have be the modyr of God fful lytyl wend I,— Now myn cosyn Elyȝabeth ffayn wold I se, How sche hath conseyvid as ȝe dede specyfy, Now blyssyd be the hyȝ Trynyté.

Gabryel. ffareweyl, turtyl, Goddys dowtere dere, ffarewel, Goddys modyr, I the honowre, ffarewel, Goddys sustyr, and his pleynge fere, ffarewel, Goddys chawmere and his bowre.

Maria. ffarewel, Gabryel, specyalye, ffarewel, Goddys masangere expresse, I thank ȝow for ȝour traveyl hye, Gramercy of ȝour grett goodnes.